b'\n_START_ARTICLE_\nFranc Pav\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini s \xc5\xa1tirimi otroki mlinarju Pavlu in gospodinji Tereziji Pav\xc5\xa1i\xc4\x8d rojeni Hrovatin. Dru\xc5\xbeina se je 29. januarja 1888 odselila v Argentino in se naselila v provinci Entre Rios. V njenem glavnem mestu Paran\xc3\xa1 je bil gojenec zavoda Sv. Jo\xc5\xbeefa (Colegio San Jos\xc3\xa9), kjer je kon\xc4\x8dal klasi\xc4\x8dno gimnazijo. \xc5\xa0tudij je nato nadaljeval v semeni\xc5\xa1\xc4\x8du v mestu Santa Fe. Sveto ma\xc5\xa1ni\xc5\xa1ko posve\xc4\x8denje je prejel 22. decembra 1900. Od leta 1904 js slu\xc5\xbeboval v provinci Entre Rios; najprej kot kaplan v kraju Villa Libertad, 1910 pa je postal \xc5\xbeupnik v mestu Rosario del Tala. Leta 1916 je bil imenovan za drugega kanonika subdiakona, 1917 pa za prvega kanonika subdiakona pri stolnici v Paran\xc3\xa1. Nato je leta 1918 postal drugi kanonik diakon, 1919 pa stolni kanonik. Od 1. marca 1919 je kot profesor pou\xc4\x8deval na \xc5\xa1kofijskem semeni\xc5\xa1\xc4\x8du v Paran\xc3\xa1._NEWLINE_Pav\xc5\xa1i\xc4\x8d je bil dolga leta naro\xc4\x8dnik knjig Mohorjeve dru\xc5\xbebe. To dokazuje, da je ohranil znanje sloven\xc5\xa1\xc4\x8dine, \xc4\x8deprav je zapustil domovino kot otrok in \xc5\xbeivel do smrti v povsem tujem okolju.'